รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท บางกอกไนล่อน จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
โดยได้มีการพิจารณาเลือกใช้นโยบายบัญชีที่เหมาะสม
ประกอบกับใช้ดุลยพินิจอย่างรอบคอบระมัดระวัง สมเหตุสมผล
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีระบบควบคุมภายในที่มีประสิทธิภาพประสิทธิผล
เพื่อให้มั่นใจได้ว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัท มีความเห็นว่า ระบบการควบคุมภายในของบริษัทฯ
มีความเพียงพอและเหมาะสม สามารถสร้างความเชื่อมั่นอย่างสมเหตุสมผลได้ว่า งบการเงินของ
บริษัท บางกอกไนล่อน จำกัด (มหาชน) สำหรับปีสิ้นสุดวันที่ 31 ธันวาคม 2551
ได้จัดทำและเปิดเผยโดยถูกต้องตามที่ควรในสาระสำคัญแล้ว

ขอแสดงความนับถือ

(นายสุพจน์ ศรีโรจนันท์)(นายพูลวิทย์ ธนทรัพย์สมบุญ)

กรรมการ

รายงานของคณะกรรมการตรวจสอบ

คณะกรรมการตรวจสอบบริษัท บางกอกไนล่อน จำกัด (มหาชน) ประกอบด้วยกรรมการอิสระ 3
ท่าน มีคุณสมบัติครบถ้วนตามประกาศของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัทฯประกอบด้วย นายวรวิทย์ สังหิตกุล
ประธานกรรมการตรวจสอบ นายมณฑล เพ่งเพียร และ พันเอกปิยะพล นุตเกษม
เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯซึ่งสอดคล้องกับข้อกำหนดของตลาดหลักทรัพย์แห่งประเทศไทย
โดยในรอบปี 2551 มีการประชุมคณะกรรมการตรวจสอบจำนวน 4 ครั้ง
โดยกรรมการตรวจสอบทุกท่านเข้าร่วมการประชุมครบถ้วนทุกครั้ง สรุปสาระสำคัญได้ดังนี้

1.  พิจารณาและให้ความเห็นชอบแผนการตรวจสอบประจำปี
    ติดตามการดำเนินงานตรวจสอบภายใน
    ตลอดจนดูแลให้บริษัทฯมีระบบควบคุมภายในที่เหมาะสมและมีประสิทธิภาพยิ่งขึ้น
    โดยมีการประเมินความเพียงพอระบบการควบคุมภายในของระบบงานต่างๆทั้ง ระบบจัดซื้อ
    ระบบผลิตและระบบการบริหารงานบุคคล ซึ่งคณะกรรมการตรวจสอบมีความเห็นว่า
    บริษัทฯมีระบบการควบคุมภายในที่เพียงพอ เหมาะสม และมีประสิทธิผล

2.  พิจารณาและให้ความเห็นชอบงบการเงินของบริษัทฯ
    ที่ผ่านการสอบทานและการตรวจสอบจากผู้สอบบัญชี ดูแลให้มีความถูกต้องครบถ้วนและเชื่อถือได้
    มีการเปิดเผยข้อมูลอย่างเพียงพอ และเป็นไปตามมาตรฐานการบัญชี
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินของบริษัทฯมีความถูกต้องตามที่ควรในสาระสำคัญตามหลักการบัญชีที่รับรองโดยทั่วไป

3.  พิจารณาคัดเลือกผู้สอบบัญชีและค่าตอบแทน
    เสนอต่อคณะกรรมการบริษัทเพื่อนำเสนอที่ประชุมผู้ถือหุ้น ให้แต่งตั้ง ศาสตราจารย์เกษรี
    ณรงค์เดช ผู้สอบบัญชีรับอนุญาตทะเบียนเลขที่ 76 และ/หรือ นางณัฐสรัคร์ สโรชนันท์จีน
    ผู้สอบบัญชีรับอนุญาตทะเบียนเลขที่ 4563 แห่งสำนักงาน เอ. เอ็ม.ที แอสโซซิเอท
    เป็นผู้สอบบัญชีของบริษัทสำหรับปี 2552

4.  พิจารณาและให้ความเห็นการทำรายการที่เกี่ยวโยงกันของบริษัทฯ
    การเปิดเผยข้อมูลของรายการตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
    โดยพบว่า การทำรายการที่เกี่ยวโยงกันของบริษัทฯเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

5.  ดูแลให้บริษัทฯ มีการดำเนินงานเป็นไปตามหลักการกำกับดูแลกิจการที่ดี

คณะกรรมการตรวจสอบได้ปฏิบัติหน้าที่โดยใช้ความรู้ความสามารถ และมีความเป็นอิสระ
ไม่มีข้อจำกัดในการรับข้อมูล ตลอดจนได้ให้ความเห็นและข้อเสนอแนะต่าง ๆ
เพื่อประโยชน์ต่อผู้มีส่วนได้เสียทุกฝ่าย คณะกรรมการตรวจสอบไม่พบข้อบกพร่องและสิ่งผิดปกติใด ๆ
ที่เป็นสาระสำคัญ
รวมทั้งไม่พบการกระทำที่เป็นการฝ่าฝืนข้อกฎหมายว่าด้วยหลักทรัพย์และตลาดหลักทรัพย์
หรือข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท

วรวิทย์ สังหิตกุล

(นายวรวิทย์ สังหิตกุล)

ประธานกรรมการตรวจสอบ